“ግብጽ የህዳሴ ግድቡን ጉዳይ ፖለቲካዊ መልክ እንዲኖረው መስራት የለባትም” – አምባሳደር ሙሉጌታ ዘውዴ  
ግብጽ ከታላቁ የኢትዮጵያ ህዳሴ ግድብ ግንባታ ጋር ተያይዞ ያለውን አለመግባባት ፖለቲካዊ መልክ እንዲኖረው መስራት የለባትም ሲሉ በሱዳን የኢትዮጵያ አምባሳደር  አስተያየታቸውን ሰጥተዋል፡፡አምባሳደር ሙሉጌታ ዘውዴ ቴክኒካዊ የሆነውንና በታላቁ ህዳሴ ግድብ ግንባታ ላይ የሚታየውን አለመግባባት ፖለቲካዊ መልክ እንዲይዝ መስራቷ አግባብ አይደለም ሲሉ ኮንነዋል፡፡የግብጹ ኢንዲፔንደንት ጋዜጣ አምባሳደሩ  ከሱዳኑ እለታዊ ጋዜጣ ሱዳን ቪዥን  ጋር ያደረጉትን ቆይታ አገኘሁት ብሎ እንዳስነበበው፤ የታላቁ የኢትዮጵያ ህዳሴ ግድብ ጉዳይ ፖለቲካዊ መልክ እንዲይዝ የሚደረገው ሂደት አግባብ አይደለም ብለዋል፡፡ይህን ካሉ በኋላ ግድቡን የከበቡት የፖለቲካ ጉዳዮች በፍጥነት ገለል ሊሉለት ይገባል ማለታቸውንም ዘገባው አስነብቧል፡፡ከዚህ ይልቅ ኢትዮጵያ ፣ሱዳን እና ግብጽ ያቋቋሙት የቴክኒክ ቡድን ምሁራን በጥናታቸው በሚደርሱበት ውጤት ላይ ትኩረት ቢደረግ ነው ተገቢ የሚሆነው ሲሉም አስተያየታቸውን ሰጥተዋል፡፡አምባሳደር ሙሉጌታ ዘውዴ የታላቁ ህዳሴ ግድብ ግንባታን አስመልክቶ የግብጽ መገናኛ ብዙኋን የሚያወጡት አሉታዊ ዘገባ እንደሚያሰገርማቸውም በቃለ መጠየቁ አንስተዋል፡፡በተለይም አሁን ካለው እውነታ በተቃራኒ የሆነ አጀንዳ ለመፍጠር የሚያደርጉትን ጥረት ኮንነዋል፡፡አምባሳደር ሙሉጌታ ይህ አሉታዊ አሰተሳሰብን ለማስረጽ የመገናኛ ብዙኋኑ የሚያደርጉት ጥረት ፊትም የሚጠበቅ እንደነበር ገልጸው፤ ግድቡ ተጠናቆ ለቀጠናው አገራት የሚሰጠውን ጥቅም በማሳየትና ከፍሬው ተካፋይ እንዲሆኑ በማድረግ አስተሳሰባቸውን መቀየር እንደሚቻል  አስረድተዋል፡፡በታላቁ ህዳሴ ግድብ ግንባታ ላይ የነበረው ቴክኒካል አለመግባበት ወደ ፖለቲካዊ መልኩን መቀየሩ ውጥረት መሆኑን አስገንዝበዋል፡፡ቴክኒካል ኮሚቴው ጥናቱን እያካሄደ ኢትዮጵያ ላንድ አፍታም ግንባታውን ሳታቋርጥ መቀጠሏን አስታውሰዋል፡፡አምባሳደሩ ኢትዮጵያ የትኛውንም ጎረቤት አገር ለመጉዳት የምታደረገው ነገር እንደማይኖር አስታውቀዋል፡፡  አምባሳደር ሙሉጌታ በተጨማሪም ሱዳን ስለ ታላቁ ህዳሴ ግድብ ኢትዮጵያን የምትደግፈው ከኢትዮጵያ ጋር ያላት የጋራ መልማት መርህን ተንተርሳ እና በሰሚ ስሚ ብቻ ሳይሆን ዓባይ መልማቱ ለሱዳንም ካለው አወንታዊ ሚና እና አገራዊ ጥቅሟንም በማሰብም እንደሆነ ሊታወቅ ይገባል ብለዋል፡፡ጠቅላይ ሚንስትር ኃይለማሪያም ደሳለኝ ባለፈው አርብ የሶስተኛ ወገን በድርድሩ እንዲገባ ፈቃደኛ አለመሆናቸውንም ዘገባው አስታውሷል፡፡